**Regatul cerului**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se dau în lături porţile albastre,

Arhanghelii-s tăcuţi şi-ngândurați,

Pe scara neagră-a mântuirii noastre

Coboară heruvimi înaripaţi.

În candele mai tremură lumina

Şi pare c-o va stinge primul vânt,

Azi se alege grâul de neghina

Ce-a pus pecetea morţii pe pământ.

Opreşte, Doamne, ploaia şi stihia,

Măcar în noaptea asta fă-ne loc

Într-un regat în care veşnicia

Miroase-a cer, a mir şi-a busuioc!

- E cerul îmbrăcat de sărbătoare

Și heruvimi cuminți stau la taifas,

În noaptea asta drumul spre iertare

E-ncununat cu flori și într-un glas

Noi cei smeriți, uniți în rugăciune,

Primim lumină de la Cel de Sus

Și-mpărtășim cu toții o minune,

„E-adevărat, a înviat Iisus!”

A rupt pecetea morții pe Golgota

Să fim iertați de orișice păcat,

El, Fiu de Dumnezeu, născut în grota

Unde-a-ncăput al cerului regat.

Liliana Trif Ioan Grigoraș